**Mandátna zmluva**

uzavretá podľa § 566 a nasl. zákona č. 513/1991 Zb. Obchodný zákonník

v znení neskorších predpisov

**Článok I**

**Zmluvné strany**

**Mandant:** Východoslovenský ústav srdcových a cievnych chorôb, a.s.

 Ondavská 8

 040 11 Košice

Štatutárny orgán: MUDr. Štefan Lukačín, PhD., predseda predstavenstva

 doc. MUDr. Martin Studenčan, PhD., FESC, podpredseda predstavenstva

 MUDr. Peter Šafár, člen predstavenstva

Zástupca na rokovanie

vo veciach zmluvných: Ing. Anton Jura, MBA, riaditeľ Sekcie ekonomiky a prevádzky

IČO: 36 601 284

DIČ: 2022108704

IČ DPH: SK2022108704

Bankové spojenie: Slovenská sporiteľňa, a.s.

Číslo účtu : SK48 0900 0000 0004 4595 2274

Spoločnosť je zapísaná v Obchodnom registri Okresného súdu Košice I, vložka č. 1360/V, oddiel: Sa

Kontaktná osoba: p. Magdaléna Suchá, vedúca Oddelenia verejného obstarávania

e-mailová adresa: msucha@vusch.sk

(ďalej len **„Mandant“**)

a

**Mandatár:** ............................................................... obchodný názov (podľa dokladu o oprávnení podnikať)

 ............................................................... adresa (podľa dokladu o oprávnení podnikať)

Štatutárny orgán: ...............................................................

 meno, priezvisko, funkcia (podľa dokladu o oprávnení podnikať)

IČO: ...............................

DIČ: ...............................

IČ DPH: ...............................

Bankové spojenie: ............................................................... názov peňažného ústavu, číslo účtu

Tel. : ...............................

Fax : ...............................

Spoločnosť zapísaná: .........................................................................................................

zapísaný v registri (označenie registra, ktorý podnikateľa zapísal) a číslo zápisu

Kontaktná osoba:

e-mailová adresa: ...............................

(ďalej len **„Mandatár** “)

(Mandant a Mandatár spoločne ďalej len „**Zmluvné strany**“).

Zmluvné strany uzatvárajú túto Mandátnu zmluvu na zabezpečenie procesu verejného obstarávania (ďalej len „Zmluva“) ako výsledok postupu podľa § 117 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o VO“).

**Článok II**

**Predmet Zmluvy**

2.1 Predmetom tejto Zmluvy je záväzok Mandatára zabezpečiť pre Mandanta v jeho mene a na jeho účet postupy verejného obstarávateľa pri zadávaní zákaziek, ktoré sú uvedené v Prílohe č. 1 k tejto Zmluve - Špecifikácia predmetu zákazky, verejným obstarávateľom a realizáciu procesu verejného obstarávania podľa zákona o verejnom obstarávaní, v nasledovnom rozsahu:

1. vypracovanie časového harmonogramu verejného obstarávania každej zákazky,
2. vypracovanie súťažných podkladov (ďalej len „SP“) v súlade so zákonom o VO vrátane obchodných podmienok pre návrh zmluvy, ktorá bude výsledkom procesu verejného obstarávania pre uchádzačov vo verejnom obstarávaní,
3. vypracovanie návrhu oznámenia o vyhlásení verejného obstarávania, resp. výzvy na predkladanie ponúk a zaslanie oznámenia o vyhlásení verejného obstarávania resp. výzvy na predkladanie ponúk Publikačnému úradu a do Vestníka verejného obstarávania,
4. na základe predložených žiadostí o vysvetlenie k SP záujemcami vypracovanie návrhu odpovedí na vysvetlenie k SP,
5. vypracovanie návrhov na uverejnenie v profile verejného obstarávateľa informácií a dokumentov vyplývajúcich zo zákona o VO v členení podľa jednotlivých verejných obstarávaní,
6. zverejnenie informácií a dokumentov vyplývajúcich zo zákona o VO v profile verejného obstarávateľa v členení podľa jednotlivých verejných obstarávaní,
7. spracovanie oznámenia o výsledku vybavenia žiadosti o nápravu, resp. oznámenia o zamietnutí žiadosti o nápravu,
8. spracovanie písomného vyjadrenia k podaným námietkam pre Úrad pre verejné obstarávanie v prípade, že záujemca/uchádzač podá námietku,
9. v prípade, ak z ustanovení zákona o VO má verejný obstarávateľ povinnosť po úplnom úvodnom vyhodnotení ponúk určiť poradie ponúk elektronickou aukciou, uchádzač pripraví, zadá a realizuje elektronickú aukciu prostredníctvom certifikovaného systému. Verejný obstarávateľ neposkytne platbu za vykonanú realizáciu elektronickej aukcie necertifikovaným systémom,
10. spracovanie evidencie záujemcov,
11. vypracovanie podkladov pre menovanie členov komisie na otváranie ponúk, vyhodnotenie ponúk a vyhodnotenie podmienok účastí, vypracovanie menovacích dekrétov pre členov komisie vrátane čestného vyhlásenia pre členov komisie,
12. spracovanie evidencie uchádzačov, ktorí predložili SP,
13. účasť a organizovanie otvárania ponúk,
14. spracovanie prezenčnej listiny, evidencie a zápisnice z otvárania ponúk,
15. vyhodnotenie splnenia podmienok účasti uchádzačov, spracovanie zápisnice,
16. preštudovanie ponúk, ktoré sú predkladané na vyhodnotenie a vypracovanie podkladov pre komisiu na vyhodnotenie ponúk, spracovanie zápisnice z vyhodnotenia ponúk,
17. preštudovať podmienky účasti v ponukách, vypracovanie podkladov pre komisiu, prípadné vysvetľovanie podmienok účastí, spracovanie zápisnice
18. v prípade potreby spracovanie výzvy na písomné vysvetlenie ponúk, vysvetlenie mimoriadne nízkej ponuky v zmysle zákona o verejnom obstarávaní,
19. v prípade potreby spracovanie oznámenia uchádzačom o vylúčení s odôvodnením,
20. vypracovanie návrhu oznámenia o poradí úspešnosti ponúk s odôvodnením,
21. spracovanie oznámenia o prijatí ponuky, resp. o neúspešnosti ponuky uchádzačov,
22. príprava k záverečnému rokovaniu o zmluve s uchádzačom, ktorého ponuka bola identifikovaná ako úspešná,
23. spracovanie textu oznámenia o výsledku verejného obstarávania,
24. zaslanie oznámenia o výsledku verejného obstarávania Publikačnému úradu a do Vestníka verejného obstarávania,
25. zverejnenie dokumentácie verejného obstarávania na v zmysle zákona o verejnom obstarávaní,
26. kompletizácia dokumentácie verejného obstarávania,
27. protokolárne odovzdanie kompletnej dokumentácie verejného obstarávania verejnému obstarávateľovi,
28. ostatné povinnosti verejného obstarávateľa v zmysle platnej a účinnej legislatívy.

2.2 Mandatár sa zaväzuje zabezpečiť predmet Zmluvy uvedený v bode 2.1 tohto článku Zmluvy s náležitou odbornou starostlivosťou, riadne a včas, v súlade so záujmami Mandanta, ktoré pozná alebo musí poznať, osobne podľa aktuálnych potrieb Mandanta na základe písomných objednávok Mandanta podľa bodu 3.1 Zmluvy počas platnosti tejto Zmluvy.

2.3 Mandant sa zaväzuje, že požadované úkony v rozsahu uvedenom v bode 2.1 Zmluvy od Mandatára prevezme a zaplatí za ich realizáciu dohodnutú odmenu vo výške a za podmienok stanovených touto Zmluvou.

2.4 Mandatár sa zaväzuje poskytnúť potrebnú súčinnosť mandantovi pri akejkoľvek budúcej kontrole výsledkov činnosti mandatára špecifikovaných v bode 2.1 tejto Zmluvy.

**Článok III**

**Miesto, čas a spôsob plnenia**

3.1 Mandant predkladá Mandatárovi požiadavku na realizáciu postupov verejného obstarávania a na zabezpečenie procesu verejného obstarávania písomnou objednávkou zaslanou na e-mailovú adresu Mandatára uvedenú v Článku I tejto Zmluvy, na základe ktorej mandatár určí PHZ a navrhovaný postup zadávania zákazky.

3.2 Vystavenú objednávku je Mandatár povinný akceptovať bezodkladne po jej doručení a následne bezodkladne začať s plnením predmetu Zmluvy podľa bodu 2.1 tejto Zmluvy.

3.3 Mandatár bude predmetné služby uskutočňovať v mieste svojho sídla. Otváranie ponúk a zasadanie komisie na vyhodnotenie splnenia podmienok účasti a na vyhodnotenie ponúk sa uskutoční v priestoroch v mieste sídla Mandanta. Len Mandant má právo menovať členov komisie na vyhodnotenie ponúk a podmienok účastí, ktorí sa zúčastnia činnosti komisie, pričom sa zaväzuje do tejto komisie menovať na základe odporúčania Mandatára aj jeho, resp. Mandatárom navrhnutého odborníka.

3.4 Ak nebude zmluvnými stranami dohodnuté inak, všetky výstupy podľa bodu 2.1 tohto článku Zmluvy budú odovzdané Mandantovi v slovenskom jazyku, v listinnej aj v elektronickej verzii.

3.5 Mandatár je bezodkladne po kompletizácii dokumentácie verejného obstarávania povinný predložiť Mandantovi dokumentáciu z verejného obstarávania v plnom rozsahu.

3.6 Mandant touto Zmluvou splnomocňuje Mandatára na vykonanie všetkých úkonov potrebných na splnenie záväzkov podľa tejto Zmluvy. Ak sa v rámci plnenia záväzkov pri zariaďovaní záležitostí pre Mandatára vyskytnú úkony (okolnosti), na uskutočnenie ktorých osobitný právny predpis vyžaduje písomné splnomocnenie, Mandant sa zaväzuje na požiadanie bez meškania vyhotoviť pre Mandatára osobitné splnomocnenie v rozsahu potrebnom na uskutočnenie právneho úkonu*.*

3.7 Akékoľvek výstupy vypracované Mandatárom na základe tejto Zmluvy nie sú chránené zákonom č. 618/2003 Z. z. o autorskom práve a právach súvisiacich s autorským právom (autorský zákon) v znení neskorších predpisov.

**Článok IV**

**Odmena za poskytovanie služieb**

4.1 Mandant sa zaväzuje za poskytnuté služby uvedené v bode 2.1 tejto Zmluvy zaplatiť Mandatárovi odmenu v celkovej výške uvedenej v Prílohe č. 2 k tejto Zmluve. Odmena bola stanovená dohodou Zmluvných strán v súlade so zákonom Národnej rady Slovenskej republiky č. 18/1996 Z. z. o cenách v znení neskorších predpisov a jeho vykonávacou vyhláškou č. 87/1996 Z. z. v znení neskorších predpisov.

4.2 Zmluvné strany sa dohodli a súhlasia, že cena podľa bodu 4.1 tejto Zmluvy zahŕňa aj všetky náklady a hotové výdavky vynaložené Mandatárom pri plnení jeho záväzkov stanovených touto Zmluvou.

4.3 Odmena Mandatára za realizáciu konkrétneho procesu verejného obstarávania uvedeného v Prílohe č. 1 k tejto Zmluve, je stanovená v Prílohe č. 2 k tejto Zmluve a je dohodnutá ako cena maximálna. Výnimočne a výlučne v odôvodnených prípadoch (napr. z dôvodu námietkového konania) na žiadosť Mandatára a po predchádzajúcom písomnom súhlase Mandanta môže dôjsť k jej navýšeniu, a to najmä z dôvodu a v záujme úspešného ukončenia samotného procesu verejného obstarávania.

4.4 K odmene stanovenej podľa bodu 4.1 tejto Zmluvy bude v súlade s platnými právnymi predpismi pripočítaná DPH v zákonnej výške.

4.5 Odmena za realizáciu konkrétneho procesu verejného obstarávania uvedeného v Prílohe č. 1 tejto Zmluvy, bude Mandatárovi uhradená na základe ním vystavených čiastkových faktúr, a to nasledovne:

1. prvá úhrada vo výške 20% z odmeny za konkrétny proces verejného obstarávania; Mandatár je oprávnený k jej fakturácii Mandantovi v deň nasledujúci po dni zverejnenia oznámenia o vyhlásení verejného obstarávania, resp. výzvy na predkladanie ponúk alebo oznámenia o vyhlásení súťaže návrhov vo Vestníku verejného obstarávania,
2. druhá úhrada vo výške 50% z odmeny za konkrétny proces verejného obstarávania; Mandatár je oprávnený k jej fakturácii Mandantovi v deň nasledujúci po dni odoslania oznámenia o výsledku verejného obstarávania, resp. informácie o uzavretí zmluvy alebo oznámenia o výsledku súťaže návrhov,
3. tretia úhrada vo výške 30% z odmeny za konkrétny proces verejného obstarávania, Mandatár je oprávnený k jej fakturácii Mandantovi v deň nasledujúci po dni protokolárneho odovzdanie kompletnej dokumentácie verejného obstarávania verejnému obstarávateľovi.

4.6 Mandatár priloží v prílohe ku každej faktúre Zoznam vykonaných úkonov tak, aby bola zrejmá oprávnenosť fakturácie podľa bodu 4.4 tejto Zmluvy.

4.7 Splatnosť faktúry vystavenej Mandatárom za poskytnuté služby je šesťdesiat (60) kalendárnych dní odo dňa jej riadneho doručenia Mandantovi v zmysle § 340b ods. 5 zákona č. 513/1991 Zb. Obchodného zákonníka v znení neskorších predpisov. Mandatár je povinný vystaviť faktúru v súlade so zákonom č. 222/2004 Z. z. o dani z pridanej hodnoty v znení neskorších predpisov (ďalej len „zákon o DPH“), najneskôr však do piateho (5) pracovného dňa v mesiaci, nasledujúcom po mesiaci, v ktorom došlo k riadnemu vykonaniu činností podľa tejto Zmluvy. Za správne vyhotovenie faktúry zodpovedá v plnom rozsahu Mandatár.

4.8 V prípade, že faktúra nebude obsahovať náležitosti uvedené v tejto Zmluve alebo k nej nebude priložená príloha podľa bodu 4.5 tejto Zmluvy, je Mandant oprávnený vrátiť faktúru Mandatárovi v lehote splatnosti na jej prepracovanie alebo doplnenie s uvedením nedostatkov, ktoré sa majú odstrániť. Nová 60-dňová lehota splatnosti začne plynúť dňom riadneho doručenia opravenej, doplnenej, resp. novej faktúry Mandantovi.

4.9 V prípade zrušenia použitého postupu zadávania zákazky z dôvodu na strane Mandanta, má Mandatár nárok na odmenu vo výške skutočne odpracovaných služieb, resp. úkonov zrealizovaných do doby zrušenia postupu, maximálne však vo výške čiastkovej odmeny, resp. celkovej odmeny za poskytovanie služieb u konkrétneho postupu verejného obstarávania. Za dôvody na zrušenie použitého postupu zadávania zákazky na strane Mandanta sa nepovažuje najmä pochybenie alebo nesprávny postup Mandatára.

4.10 Platby za plnenie podľa tejto Zmluvy sa realizuje výlučne bezhotovostným platobným stykom na základe faktúry doručenej Mandatárom, a to vždy za riadne a včas poskytnuté plnenie. Mandatár je povinný zaslať faktúru na e-mailovú adresu: podatelna@vusch.sk. Za deň splnenia peňažného záväzku sa považuje deň opísania dlžnej sumy z účtu nájomcu v prospech účtu prenajímateľa.

4.11 Zmluvné strany sa dohodli, že v prípade omeškania Mandanta s úhradou splatnej faktúry, má Mandatár nárok na úrok z omeškania vo výške 0,01 % z dlžnej čiastky za každý, aj začatý deň omeškania.

4.12 Zmluvné strany sa dohodli, že v prípade nedodržania termínov uvedených v článku 2 Zmluvy, ktoré spôsobil svojím konaním alebo zdržaním sa konania Mandatár, Mandant môže uplatniť zmluvnú pokutu vo výške 0,01 % z celkovej ceny uvedenej v čl. 4 bode 4.3 tejto Zmluvy za každý aj začatý deň omeškania.

4.13 Zmluvné strany sa dohodli, že pohľadávky, ktoré vzniknú Mandatárovi z tohto zmluvného vzťahu, Mandatár nie je oprávnený postúpiť tretím osobám bez predchádzajúceho súhlasu Mandanta. Postúpenie pohľadávok bez predchádzajúceho súhlasu Mandanta je neplatné. Súhlas Mandanta je platný len za podmienky, že bol na takýto úkon udelený predchádzajúci písomný súhlas Ministerstva zdravotníctva SR.

**Článok V**

**Spolupôsobenie a podklady Mandanta**

5.1 Mandant poskytne Mandatárovi nevyhnutnú súčinnosť pre úspešný priebeh procesu verejného obstarávania, predovšetkým poskytne podklady pre vypracovane dokumentov podľa bodu 2.1 tejto Zmluvy, najmä poskytne potrebnú špecifikáciu zákazky, odsúhlasí navrhované podmienky účasti a kritériá na hodnotenie ponúk; vymenuje kompetentných odborníkov do komisie na vyhodnotenie ponúk, zabezpečí účasť odbornej osoby pre prípadné vysvetľovanie technických aspektov zákazky a v ďalších tu bližšie nešpecifikovaných otázkach, ktoré môžu z priebehu procesu verejného obstarávania vyplynúť.

5.2 Toto spolupôsobenie poskytne Mandant v primeranej lehote.

5.3 Všetky návrhy písomných dokladov predloží Mandatár Mandantovi na odsúhlasenie z hľadiska ich vecnej správnosti zodpovedným osobám, ktoré budú Mandantom určené po podpise tejto Zmluvy; týmto nie je dotknutá zodpovednosť Mandatára za proces verejného obstarávania v plnom rozsahu. Mandatár je viazaný špecifickými administratívnymi postupmi Mandanta, s ktorými ho Mandant oboznámil.

5.4 V prípade, že Mandant predložené návrhy písomností podľa bodu 5.3 Zmluvy neodsúhlasí, je povinný bezodkladne oznámiť Mandatárovi svoje nesúhlasné stanovisko spolu s uvedením pokynov, ako sa majú návrhy písomností upraviť. Mandatár sa zaväzuje bezodkladne uviesť návrhy písomností do súladu s pokynmi Mandanta. Povinnosť Mandatára upozorniť Mandanta na nevhodnosť jeho pokynov tým nie je dotknutá.

**Článok VI**

**Zodpovednosť za vady, záruka**

6.1 Mandatár zodpovedá za to, že záležitosti Mandanta dohodnuté touto Zmluvou budú zabezpečené v celom rozsahu v súlade s touto Zmluvou a v súlade so zákonom o verejnom obstarávaní.

6.2 Mandant je oprávnený reklamovať kedykoľvek nedostatky poskytnutých služieb v rozsahu predmetu Zmluvy, najneskôr však do jedného roka odo dňa splnenia predmetu Zmluvy. Reklamáciu je Mandant povinný uplatniť u Mandatára bezodkladne a písomne.

6.3 Mandatár je povinný bezodkladne a bezplatne odstrániť opodstatnene reklamovaný nedostatok alebo vadu plnenia. Opodstatnenosť reklamácie bude v prípade potreby prednostne riešená vzájomnou dohodou.

6.4 V prípade, ak kontrolné orgány alebo Mandant preukážu nesprávny postup v procese verejného obstarávania, ktorý zavinil Mandatár, Mandatár sa zaväzuje bezodplatne vypracovať odôvodnenie ním realizovaného postupu a bezodplatne zopakovať úkony súvisiace s opakovane realizovanou verejnou súťažou.

6.5 Mandatár nezodpovedá za vady, ktoré boli spôsobené použitím podkladov prevzatých od Mandanta, pričom ani pri vynaložení maximálnej odbornej starostlivosti Mandatára tento nemohol zistiť ich nevhodnosť, prípadne na ňu upozornil Mandanta a ten na ich použití trval.

6.6 V prípade porušenia zákona o verejnom obstarávaní zo strany Mandatára, Mandatár zodpovedá za škodu, ktorá Mandantovi vznikla v súvislosti s týmto porušením.

6.7 Zmluvné strany sa dohodli, že maximálna súhrnná výška náhrady škody, ktorú Zmluvné strany ako možný dôsledok porušenia tejto Zmluvy pri jej uzatvorení predpokladali alebo pri zvážení všetkých okolností mohli predpokladať, a teda na úhradu ktorej by bol Mandatár v prípade porušenia povinností podľa tejto Zmluvy povinný, zodpovedá výške možnej pokuty za porušenie zákona o verejnom obstarávaní, ak k uloženiu takejto pokuty došlo na základe takéhoto porušenia zo strany Mandatára, a to zanedbaním odborných povinností, ktoré mal zo svojho postavenia Mandatár zabezpečovať pre Mandanta. Za inú škodu spôsobenú neplnením si povinnosti v zmysle tejto Zmluvy zodpovedá Mandatár v jej plnej výške.

6.8 Mandatár je povinný počas celej doby platnosti tejto zmluvy mať uzavretú poistnú zmluvu za škodu spôsobenú výkonom jeho činnosti. Poistné krytie mandatára musí byť uzatvorené do výšky škody minimálne 1.000.000,-EUR na jednu a všetky poistné udalosti počas poistnej doby. Poistná zmluva, resp. poistný certifikát tvorí neoddeliteľnú súčasť tejto zmluvy ako Príloha č. 3 k tejto zmluve.

**Článok VII**

**Trvanie Zmluvy**

7.1 Zmluva sa uzatvára na dobu určitú, ktorá je časovo ohraničená vykonaním predmetu tejto Zmluvy (t. j. do ukončenia všetkých procesov verejného obstarávania, ktoré súvisia s realizáciou projektu, vrátane podrobných činností po ukončení procesu verejného obstarávania, napr. komunikácia s kontrolnými orgánmi, poskytovanie stanovísk vo vzťahu k realizovaným obstarávaniam alebo vo vzťahu k otázkam alebo konaním tretích strán), zároveň ale najviac na dobu štyridsiatich ôsmich (48) kalendárnych mesiacov odo dňa nadobudnutia jej účinnosti.

7.2 Zmluva zanikne pred uplynutím uvedenej doby v prípade, ak bude vyčerpaný určený finančný limit vo výške **.......................... EUR bez DPH** za predmet Zmluvy.

7.3 Zmluvu je možné predčasne ukončiť kedykoľvek písomnou dohodou Zmluvných strán, odstúpením od Zmluvy za podmienok podľa bodu 7.4 tejto Zmluvy alebo výpoveďou za podmienok podľa bodu 7.4 tejto Zmluvy.

7.4 Mandant je oprávnený od tejto Zmluvy odstúpiť, ak Mandatár porušuje ktorúkoľvek zo svojich povinností podľa tejto Zmluvy, najmä povinnosť poskytovať dohodnuté služby riadne, včas a v primeranej kvalite. Mandatár je oprávnený od tejto Zmluvy odstúpiť, ak Mandant mešká so zaplatením odmeny viac ako šesťdesiat (60) dní. Odstúpenie od Zmluvy oznámi strana, ktorá od Zmluvy odstupuje druhej Zmluvnej strane písomne, formou doporučeného listu, bez zbytočného odkladu po tom, čo sa o porušení zmluvnej povinnosti dozvedela. Dôvod odstúpenia od Zmluvy musí odstupujúca strana v písomnom oznámení uviesť, v opačnom prípade je odstúpenie neplatné.

7.5 Túto Zmluvu môže ktorákoľvek zo Zmluvných strán vypovedať, a to aj bez udania dôvodu. Výpoveď si vyžaduje písomnú formu a nadobúda účinnosť uplynutím jednomesačnej (1) lehoty začínajúcej prvým (1.) dňom kalendárneho mesiaca nasledujúceho po doručení výpovede druhej Zmluvnej strane. Za činnosť riadne uskutočnenú do účinnosti výpovede zo strany Mandanta má Mandatár nárok na pomernú časť odmeny; na určenie výšky odmeny sa primerane aplikuje postup uvedený v bode 4.9 tejto Zmluvy.

**Článok VIII**

**Vyššia moc**

8.1 Zmluvné strany sa dohodli, že sú zbavené zodpovednosti za čiastočné alebo úplné neplnenie zmluvných povinností podľa tohto zmluvného vzťahu v prípade, že toto neplnenie je v dôsledku okolností vylučujúcich zodpovednosť.

8.2 Pre účely tohto zmluvného vzťahu sa za okolnosti vylučujúce zodpovednosť považujú prípady, ktoré nie sú závislé, ani ich nemôžu ovplyvniť Zmluvné strany, a to najmä podľa ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu.

8.3 Tá zmluvná strana, ktorá sa odvolá na okolnosti vylučujúce zodpovednosť, je povinná to oznámiť druhej Zmluvnej strane najneskôr do 5 (piatich) kalendárnych dní od vzniku tejto skutočnosti a môže požiadať o prípadnú úpravu podmienok Zmluvy.

8.4 Na požiadanie Zmluvnej strany, ktorej boli avizované okolnosti vylučujúce zodpovednosť, je povinný oznamovateľ predložiť hodnoverný dôkaz. ak nedôjde k dohode, má Zmluvná strana, ktorá sa odvolala na okolnosti vylučujúce zodpovednosť, právo odstúpiťod tejto Zmluvy. Účinky odstúpenia nastanú dňom doručenia oznámenia druhej Zmluvnej strane.

**Článok IX**

**Osobitné ustanovenia**

9.1 Zmluvné strany sa zaväzujú oznámiť si navzájom akékoľvek zmeny údajov dôležitých pre bezproblémové plnenie zmluvy, a to najmä údajov uvedených v úvode tejto zmluvy.

9.2 Mandatár sa zaväzuje, že:

1. nevyužije akékoľvek informácie, ktoré zistí alebo s prihliadnutím na okolnosti by mohol zistiť pri plnení predmetu tejto zmluvy vo svoj prospech, ani v prospech tretích osôb, počas trvania tohto zmluvného vzťahu, a ani po ukončení platnosti tejto zmluvy,
2. informácie a podklady poskytnuté mandantom alebo tretími osobami pre plnenie predmetu tejto zmluvy nepoužije na iný účel ako je plnenie tejto zmluvy.

9.3 Osobné údaje dotknutých osôb, ktoré sú súčasťou tejto mandátnej zmluvy sú spracúvané mandantom na vopred vymedzený účel v súlade s Nariadením Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov a zákona NR SR č. 18/2018 Z. z. o ochrane osobných údajov a o zmene a doplnení niektorých zákonov. Bližšie informácie sú uvedené na webovom sídle spoločnosti [www.vusch.sk](http://www.vusch.sk).

9.4 Mandatár v súlade s nariadením Európskeho parlamentu a Rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) bude vystupovať pri spracúvaní osobných údajov pri plnení predmetu tejto Zmluvy ako sprostredkovateľ a mandant ako prevádzkovateľ. Mandatár je povinný za týmto účelom uzatvoriť s mandantom Zmluvu o spracovaní osobných údajov, ktorá tvorí Prílohu č. 4 tejto Zmluvy.

9.5 Mandatár sa zaväzuje dodržiavať etické zásady mandanta uvedené v Etickom kódexe obchodných partnerov spoločnosti Východoslovenský ústav srdcových a cievnych chorôb, a. s. (ďalej len "Etický kódex") zverejnenom na webovom sídle mandanta [www.vusch.sk](http://www.vusch.sk) , pričom v prípade zistenia, že mandatára Etický kódex porušuje, je mandatár oprávnený zmluvu vypovedať s výpovednou lehotou jeden (1) kalendárny mesiac. Výpovedná doba začína plynúť od prvého (1.) dňa kalendárneho mesiaca nasledujúceho po doručení výpovede a skončí sa uplynutím posledného dňa príslušného kalendárneho mesiaca.

**Článok X**

**Záverečné ustanovenia**

10.1 Obe Zmluvné strany sa zaväzujú v priebehu platnosti Zmluvy spolupracovať pri realizácii jej predmetu. K tomuto účelu určia osoby zodpovedné za realizáciu a vybavovanie bežných záležitostí vyplývajúcich zo vzájomnej súčinnosti. Zmluvné strany sa oprávnené jednostranným písomným oznámením doručeným druhej Zmluvnej strane určiť inú osobu zodpovednú za riešenie a vybavovanie bežných záležitostí podľa predchádzajúcej vety.

10.2 Táto Zmluva sa spravuje slovenským právnym poriadkom. Práva a povinnosti Zmluvných strán v Zmluve výslovne neupravené sa riadia príslušnými ustanoveniami zákona č. 513/1991 Zb. Obchodný zákonník v platnom znení a ostatnými príslušnými všeobecne záväznými právnymi predpismi.

10.3 Táto Zmluva nadobúda platnosť dňom podpisu obidvoma Zmluvnými stranami. Zmluva nadobúda účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky. Táto Zmluva je povinne zverejňovanou zmluvou podľa § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.

10.4 Mandatár je povinný dodržiavať povinnosť mlčanlivosti o všetkých skutočnostiach, o ktorých sa dozvie počas trvania Zmluvy. Povinnosť mlčanlivosti viaže Mandatára i po ukončení platnosti tejto Zmluvy. Povinnosť mlčanlivosti sa vzťahuje v rovnakom rozsahu i na zamestnancov Mandatára.

10.5 Mandatár je povinný strpieť výkon kontroly/auditu zo strany oprávnených osôb v zmysle príslušných právnych predpisov SR a EÚ, najmä zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov.

10.6 Táto Zmluva je vyhotovená v šiestich rovnopisoch, z ktorých Mandant dostane štyri (4) vyhotovenia a Mandatár dve (2) vyhotovenia Zmluvy.

10.7 Zmena tejto Zmluvy je možná len so súhlasom oboch strán, a to písomne formou očíslovaných dodatkov.

10.8 Neoddeliteľnú súčasť tejto zmluvy tvoria:

1. Príloha č. 1 - „Špecifikácia predmetu zákazky“
2. Príloha č. 2 - „Kalkulácia ceny predmetu zákazky“
3. Príloha č. 3 - „Poistná zmluva, resp. poistný certifikát“.
4. Príloha č. 4 - „Zmluva o spracúvaní osobných údajov“

10.9 Zmluvné strany vyhlasujú, že svoj prejav vôle vykonali slobodne a vážne, ich zmluvná voľnosť nie je ničím obmedzená, Zmluvu si prečítali, jej obsahu porozumeli a na znak súhlasu ju podpisujú.

V ........................ dňa ....................... V Košiciach dňa .....................

Mandatár : Mandant :

.......................................................... ..........................................................

 meno, podpis štatutárneho orgánu MUDr. Štefan Lukačín, PhD.

 Pečiatka predseda predstavenstva

 Východoslovenský ústav srdcových

 a cievnych chorôb, a.s.

 .......................................................... doc. MUDr. Martin Studenčan, PhD., FESC

 podpredseda predstavenstva

Východoslovenský ústav srdcových

 a cievnych chorôb, a.s.